
E MINISTER EVELYN WEVER-CROES 


EZ 


Minister Endy Croes a pasa screening pa bira Minister 


ENOTIN UN CASO CONTRA 
LOTTO PA DEPORTE 


Durante e reunion den Parlamento diahuebs ultimo na unda 
cu e e ley di Landsverordening Instelling Ministerie, LIM akeda 
aproba, Prome Minister Evelyn Wever-Croes a splica cu 
debidamente Minister Endy Croes a pasa screening pa bira 
Minister. 


Oposion a trece e punto dilanti cu Minister Endy Croes no por 
tin Lotto pa Deporte bou di su encargo mirando cu tin conflicto 
di interes pasobra señor Endy Croes tin un caso contra Lotto 
pa Deporte. Den su dicertacion y na varios otro ocacion prome, 
Minister Endy Croes a splica detayadamente y cu documento 
cu e no tin ningun caso contra Lotto pa Deporte sino contra 
Ernst and Young. 


Prome Minister a reitera esey tambe y a enfatisa tambe cu 


señor Endy Croes a pasa den un screening caminda tur e 
aspectonan aki a bin dilanti na unda cu a yega na e conclusion 
cu e caso di Minister Endy Croes no ta contra Lotto pa Deporte. 
Prome Minister a expresa cu den un caso contrario, lo a tuma 
pasonan directo na bienestar di bon gobernacion. 


“Si esaki tabata e caso lo nos mester a tuma cierto paso. 
Lotto pa Deporte tin su propio director y directiva cu ta tuma 
decision. E tin su propio hunta cu ta controla loke directiva ta 
haci y e rol di minister mes ta minimo den esaki. Ademas nos 
tin palabracion den e gabinete aki cu ora un minister ta sinti 
cu tin un conflicto of si constata cu tin un conflcito, lo trece 
esaki dilanti y acudi cerca Minister President y hunto nos ta 
dicidi con nos ta bay actua pa evita e conflicto”, Prome Minister 
Evelyn Wever-Croes a duna di conoce. 

GOBIERNO NO A AUMENTA CANTIDAD 
DI MINISTER 


“A toca Gabinete Wever-Croes pa ta na timon di e pais aki 
na e momentonan aki. Cu determinacion y curashi nos lo 
percura pa haci esaki exitoso” 


Ultimamente y tambe durante e reunion publico den Parlamento 
na unda cu e ley di Landsverordening Instelling Ministerie, LIM 
a wordo aproba, oposicion a vocifera cu Gobierno a aumenta 
e cantidad di minister den Gabinete Wever-Croes Il. Prome 
Minister Evelyn Wever-Croes a coregi esaki den varios ocacion 
y tambe durante e reunion publico den Parlamento diahuebs 
ultimo. 


“Ta parce AVP y parlamentarionan aki di oposicion no ta biba 
na Aruba pa bisa algo asina. Gabinete Wever-Croes Il a bin di 
un gobierno di 8 minister esta Gabinete Wever-Croes | y nos ta 
den un gobierno di 8 minister, esta Gabinete Wever-Croes Il”, 
Prome Minister a duna di conoce. 


Den tur documento cu ta conoci pa Parlamento, por haya e 
informacion aki documenta, Gabinete Wever-Croes | y Il a y ta 
consisti di 8 minister. Ningun momento a contempla pa bay na 
mas minister apesar cu Aruba ta pasando den momentonan di 
mas dificil den nos historia politico pa motibo di un pandemia 
y trabounan cu esaki ta bira hopi mas y hopi mas dificil tambe. 
Un situacion cu sigur lo mester mas minister pa traha pa e 
pueblo aki. Sinemargo, esaki no tawata den plan di Gabinete 
Wever-Croes Il y a mantene gobernacion na 8 minister. 


E insistencia di AVP pa bisa cu Gabinete Wever-Croes Il a 
aumenta cantidad di minister, ta algo no comprendibel pasobra 
esaki no ta aparece den ningun documento den Parlamento 
y niun otro caminda. Durante Gabinete Wever-Croes I, na 
october 2020, señora Marisol Lopez-Tromp a wordo retira di su 
trabou como minister despues di un problema den Parlamento. 
Su fraccion a bisa cu nan no lo sostene mas. Y un minister cu 
no tin sosten di su fraccion, no por keda minister. 


“Mi no por a hacie un minister di MEP pasobra e no tabata 
riba lista di MEP. Mi a yame pa nos papia, e no kier a papia 
di e topico y a keda core pa mi 3 dia largo. E ora Conseho di 
Minister a dicidi cu lo retire”. 


Gabinete Wever-Croes ll a keda na 8 ministerio y Prome 
Minister a tuma over e trabounan di e ministerio cu a resorta 
bou di señora Lopez-Tromp temporalmente mientras cu pronto 
lo mester a bin un gobierno nobo. Un cargo cu porcierto ta hopi 


pisa y complica. 


“Na e momento ey temporalmente mi a tuma e cartera di 
señora Lopez-Tromp over pero sinceramente e no ta algo 
cu ta recomendabel pasobra e ta un cartera pisa. Pero cu 
un minister a wordo retira den Gabinete Wever-Croes l, no 
kiermeen cu den Gabinete Wever-Croes Il a aumenta minister. 
Ambos Gabinete Wever-Croes l y ll a y ta goberna cu 8 minister 
apesar cu e trabounan ta hopi mas pisa y mas grandi aworaki”, 
Prome Minister a enfatisa. 


Prome Minister a expresa na henter oposicion politico y a 
conseha nan cu si realmente nan ta preocupa pa e pueblo di 
Aruba, anto oposicion mester ta hibando e discucion di cuanto 
mas hende Gobierno mester pa haci e trabou asina grandi cu 
tin pa haci den un tempo asina dificil pa e pueblo aki. 


“E trabou y responsabilidad ta enormemente grandi pero ta 
Dios so sa pakiko a toca nos, Gabinete Wever-Croes como 
gobernantenan y como parlamentarionan pa ta na timon di e 
pais aki na e momentonan aki. E ta un responsabilidad cu nos 
ta tuma cu determinacion y curashi y nos lo percura pa haci 
esaki exitoso”, Prome Minister Evelyn Wever-Croes a enfatisa. 

PROME MINISTER EVELYN WEVER - 
CROES TA LAMENTA CU OPOSICION TA 
BAGATELISA MINISTERIONAN DI BALOR 

CARDINAL PA FUTURO DI ARUBA 


Siman pasa durante di tratamento di Landsverordening 
instelling ministeries (LIM) den Parlamento, Prome Minister 
Evelyn Wever - Croes a duna splicacion amplio di con e LIM 
ta funciona na Aruba y tambe importancia di Ministerionan. 
Premier Wever - Croes ta lamenta cu miembronan di Parlamento 
den oposicion continuamente ta haci chercha di reparticion di 
Ministerionan y plama insinuacionnan eroneo pa loke ta nivel 
di responsabilidad di cierto Ministerionan 


Segun oposicion, Partido Raiz lo a haya Ministerionan cu no ta 
importante y no ta relevante. 

Oponentenan politico a referi cu e esakinan ta solamente '6%' 
di responsabilidad. Premier Wever - Croes ta cuestiona con 
opositornan ta midi responsabilidad den porcentahe y ta splica 
cu si haci esaki a traves di e placa, e calculacion no ta corecto. 


MINISTER GEOFFREY WEVER 

Minister Geoffrey Wever ta encarga cu entre otro Asuntonan 
Economico, pa cual Prome Minister ta splica: 'E yabi pa exito 
pa Aruba sali for di e pandemia ta den man di nos desaroyo 
economico. Si no logra desaroya nos economia, nos no ta sali 
afo. Pues no por bagatelisa esaki y bisa cu e Minister encarga 
no tin nada di haci. 

Hunto cu Asuntonan Economico a acopla Desaroyo Sostenibel. 
E Minister ta encarga pa percura cu e desaroyo cu ta bay mira, 
ta balansa y tin balor halto pero cu impacto mas abou (high 
value, low impact). 

Comunicacion tambe ta den e Ministerio cu Minister Wever ta 
encarga cu ne, pa cual ta cuestiona oposicion cu no ta haya cu 
un bon sistema di internet na Aruba y cu ta haci nos competitivo 
ta importante. 


MINISTER URSELL ARENDS 

Otro Ministerio cu oposicion ta considera cu no ta importante 
den e caso aki ta cay bou di maneho di Minister Ursell Arends, 
y ta trata transporte. Prome Minister ta expresa cu mester para 
keto na e tema di transporte, no solamente aviacion cu ta trece 
nos turistanan y ta nos pilar economico, pero tambe transporte 
publico mester haya atencion. 'Nos ta conoci como un Pais cu 
no tin nos transporte publico bon regla y nos tin cu bay regle 
bon. 

Prome Minister a sigui splica: ‘Minister Arends tin tambe e 
cartera di Naturalesa y nos mester ta honesto y admiti cu nos 
tur cu a carga e cartera di naturalesa a faya cu esaki. E cartera 
ta asina grandi y ta implica hopi complicacion cu naturalesa y 
medio ambiente y no tur ora el a haya e atencion cu e mester 
a haya.' 


Minister President a maneha e cartera encarga cu naturalesa 
y medio ambiente pa mas o menos 8 luna prome cu eleccion 
2021 y e conclusion cu a saca ta, cu no por lage keda colga 
mas sin dune atencion. 

Minister Arends kende ta encarga tambe cu cuido di grandinan. 
E grupo aki ta birando mas grandi (vergrijzing) y mester tene 
cuenta cu nan a wordo hopi afecta durante di pandemia. 
E enfoke no ta solamente riba salud/cuido medico di nos 
grandinan (cual ta sigui cu ne) pero aworaki lo pone mas 
atencion na e bienestar y progreso di nos grandinan. 
Integridad ta e otro cartera cu oposicion a cuestiona. Prome 
Minister a splica cu integridad a wordo poni halto riba agenda 
pa hendenan bin dilanti y papia di dje. Na 2017 a dicidi pa pone 
como un cargo extra banda di e trabounan cu Prome Minister 
ta encarga cu ne. Na eleccion 2021 durante negociacion di 
acuerdo di gobernacion, a dicidi di pasa esaki pa Vice Premier, 
Ursell Arends ta encarga awor cu e maneho y tin cu percura pa 
bin cu leynan pa garantisa integridad, fortifica e departamento 
(bureau integriteit) y percura cu tin e instancianan cu ta acapara 
tur esey. 


Por ultimo Prome Minister Wever - Croes a enfatisa cu tur e 
temanan/ministerionan menciona ta importante y di esakinan 
e tres temanan cu mester extra atencion ta: naturalesa, nos 
grandinan y integridad. Pesey e ta hopi lamentabel ora cu ta 
tende expresionnan di oposicion cu ta categorisa e temanan 
aki como importancia abou. 

“Den nomber di Gobierno di Aruba, no ta comparti posicion 
di Parlamentarionan di AVP cu ta bagatelisa y chercha di nos 
grandinan. Pa nos, nos grandinan ta un tesoro y ta danki na 
nan cu nos por biba den e pais aki cu nos yiunan y nan yiunan 
por sigui biba den dje. Pesey tine ankra den e LIM, como un 
area di maneho cu mester haya atencion hopi specifico’, Prome 
Minister a termina bisando. 

Prome Minister Evelyn Wever-Croes: 


APERSAR CU TA GOBERNA CU 8 MINISTER, 
E GASTONAN A KEDA IGUAL NA 7 MINISTER 


Diahuebs 3 di februari, den un reunion publico den Parlamento 
e ley di Landsverordening Instelling Ministerie, LIM a wordo 
aproba. Den e ley di LIM por mira cu a yega na un reparticion di 
8 minister pa Gabinete Wever-Croes Il. Prome Minister Evelyn 
Wever-Croes durante e reunion den Parlamento a splica cu 
apersar cu ta goberna cu 8 minister, e gastonan a keda igual 
na 7 minister trahando cu un cantidad limita di personal pa 
cada bureau di minister. 


Mientras cu Aruba a yega di conoce gobiernonan di 7 minister, 
di 9 minister y e gobierno di AVP te hasta casi 11 minister, 
Gabinete Wever-Croes | y Il a y ta goberna cu 8 minister. 
Na 2017, como Partido MEP, a campaña cu ta bay baha e 
cantidad di minister di 9 pa 7 pasobra loke AVP a haci na 2013 
tabata un crimen contra e pueblo di Aruba. AVP a redobla nos 
debe y asina mes nan a bay di 7 pa 9 minister despues di 
eleccion 2013. Un motibo cu AVP a haci esaki tawata e presion 
cu dos candidato riba e lista berde a pone riba lider di e partido 
pasobra nan mester a bira minister. Señor Mike Eman e tempo 
ey no por a bisa no tampoco a worry cuanto e e gasto extra 
tabata y ni cu el a redobla e debe di nos pais, el a pone 9 
minister asina mes. 


Den e formatie opdracht cu Gobernador a duna e formador 
e tempo ey, señor Mike Eman, el a indica pa no amplia e 
cantidad di ministernan pasobra e situacion di pais Aruba ta 
malo. Señor Eman no a worry cu Gobernador tampoco. El a 
bay cu su 9 ministernan despues un a baha a bin un di 10 y 
despues otro a baha y a bin un di 11. 


Na 2017 pueblo no a duna Partido MEP e confiansa completo 
pero a opta pa un coalicion despues di e 8 aña di Gabinete 
Eman. Negosacionnan a cuminsa pa un coalicion y a purba 
mas tanto cu ta posibel na yega na 7 minister. Pero esaki no a 
logra na un forma balansa. A yega e ora na 8 minister pero cu 
e palabracion cu ta keda na e nivel di gasto di 7 minister cual 


Gabinete Wever-Croes | a haci tambe. 


MIKE EMAN TABATIN 400 HENDE RIBA SU PAYROLL 
Señor Eman tabatin 400 hende riba su payroll y Gabinete 
Wever-Croes tawata tin un maximo di 25 hende. No ta tur 
Minister a y ta traha cu 25 hende na su bureau pero e ta un 
maximo cu Gabinete Wever-Croes | y Il a mantene na dje. Den 
e cantidad aki tin esnan di limpiesa, secretariat, conseheronan, 
y siguridad. 


E segundo decision ta cu e salarionan di nos hendenan ta 
conforme e salario di gobierno cual tambe a yuda pa baha e 
gastonan y mantene e nivel di gasto di 7 minister. 


Elecion 2021 pueblo atrobe ta vota pa un coalicion y a base di 
esaki a yega na palabracionnan pa un coalicion stabiel entre 
partido MEP y RAIZ. Y a forma un gobierno stabiel di 8 minister. 
Ningun momento a contempla pa bay na mas minister apesar, 
Prome Minister a enfatisa, cu e trabou aworaki ta hopi mas 
hopi cu e tabata na 2017. 


“Aworaki no ta goberna normal manera den pasado sino nos 
tin cu nabega e crisis aki, sali di e crisis y nos no tin placa”. 


Tambe Prome Minister a enfatisa cu otro cos cu ta haci goberna 
den e tempo aki dificil ta e palabracion cu Hulanda den cuadro 
di Landspakket. Y e ehecucion di Landspakket ta tuma hopi 
mas tempo di nos ambtenaarnan y di nos ministernan. Ta 
proposicion tras proposicion ta bin y como minister, mester 
maneha esaki y haci e miho escogencia pa e Landspakket 
wordo ehecuta. 


“Turesakinoa pasa si den pasado gobernantenan prome cu nos, 
den e caso aki, e gobierno di AVP, a carga su responsabilidad 
y no hinca nos den un debe asina grandi. Awe nos lo ta mas 
fuerte para pa sali di e crisis. Pero e gobierno aki, Gabinete 
Wever-Croes ll, ta consisti di hende homber y muhe determina 
pa saca Aruba di e crisis aki na un forma exitoso. P'esey cada 
un di nos ta dedica alma y cuerpo, 24 ora, 7 dia pa siman na e 
trabounan cu mester wordo haci y e trabou ta hopi mas pisa. 
Ami ta di 2 biaha Minister President y e trabou ta hopi mas 
pisa”, Prome Minister Evelyn Wever-Croes a enfatisa. 


Gabinete Wever - Croes I] 

Prome Minister Evelyn Wever-Croes: 


PROME MINISTER TA REUNI CU 
OMBUDSMAN DI HULANDA 


Dialuna 7 di februari, Prome Minister Evelyn Wever-Croes a 
reuni cu Ombudsman di Hulanda señor Reinier van Zutphen. 
Regularmente señor van Zutphen ta bin Aruba pa papia riba 
diferente tema cu ta di importancia pa un ombudsman. 


Ta di lamenta cu Aruba no tin un ombudsman ainda pero ta casi 
na final di e proceso pa Aruba tambe haya su ombudsman. Ya 
caba di basta aña a papia riba e tema aki pero no a logra. 
Pero den periodo di Gabinete Wever-Croes | si a logra pa bin 
cu e ley di ombudsman, cu a pasa caba. Tambe Gobierno a 
purba di ancr'e den constitucion pero esey no a logra prome 
cu cambio di Gobierno. Aworaki nos ta spera cu Parlamento 
por finalisa e tratamento di e ley pa asina nos por ancra e ley 
di ombudsman den nos constitucion. 


Si logra esaki, Aruba lo tin un ombudsman ancra den consitucion 
cual ta algo hopi importante. Si no logra ancr'e den constitucion 
lo sigui cu e ley toch y lo busca un ombudsman y e ora e por 
cuminsa haci su trabou. Ta bira tempo pa Aruba cu ta e unico 
pais den reino cu no tin su ombudsman, pa haya un. 


Un ombudsman ta undefensor di pueblo. E ta un instituto 
caminda cu ciudadanonan por yega cu pregunta y cu keho 


E E 
riba con nan a wordo trata, riba cosnan cu nan ta sinti cu no 
ta bay bon. Claro semper e ciudadano por bay corte pa busca 
su derecho pero caminda e no por bay corte, e por yega na e 
ombudsman cu ta e defensor di pueblo cu lo scuche y haci un 
investigacion y duna Gobierno conseho riba e caso specifico 
of un grupo di casonan similar. 


“Desde mi presupuesto nos ta presupuesta e sumanan pa bin 
cu e ombudsman, kiermeen esey ta regla pero e ombudsman 
ta un instituto cu ta bira independiente, los di politiek, e no 
ta cay bou di Gobierno. Parlamento ta esun encarga pa bin 
cu e ley, haci e reclutamento y seleccion pa nos haya nos 
ombudsman y asina nos tin nos instituto. Ohala cu pronto nos 
ta asina leu, Prome Minister a duna di conoce. 


Prome Minister a expresa cu semper ta un placer pa combersa 
cu Ombudsman di Hulanda riba diferente tema cu nan tin bista 
riba dje pa cu Aruba. “Nos tabata tin un hopi bon reunion. Nos 
Gobierno semper a percura pa tin un bon relacion cu e instituto 
di ombudsman na Hulanda y mi tin tur confiansa cu e aña aki 
si nos ta logra tin un ombudsman na Aruba tambe”, Prome 
Minister Evelyn Wever-Croes a remarca. 


Dialuna 7 Februari 2022 

Prome Minister Evelyn Wever-Croes: 


CAMBIO DI LEY DI OVERBRUGGINGSTOELAGE 
NO TA COSTA MAS PLACA 


Overbruggingstoelage ta 80% di salario y pa un periodo di 
12 luna despues di cambio di un Gobierno of Parlamento 


Untemacuawordotrecidilantiduranteereunionden Parlamento 
diahuebs ultimo na unda cu e e ley di Landsverordening 
Instelling Ministerie, LIM akeda aproba, ta tocante e cambio 
di ley di overbruggingstoelage. Prome Minister Evelyn Wever- 
Croes a splica esaki den mas di un occasion y a bolbe splica 
den Parlamento. Overbruggingstoelage ta un derecho di 
parlamentario y ministernan despues di cambio di un Gobierno 
of Parlamento pa un periodo di 12 luna y 80% di su salario. 


Prome Minister a indica cu e cambio aki ta un cambio den 
anticipacion di cambio di ley. Esaki, Prome Minister a duna di 
conoce cu ta algo totalmente legitimo y ta algo cu por y ta pasa 
bou di tur gobierno. 


Prome Minister a enfatisa cu un regla basico di esaki ta cu 
por anticipa riba cambio di ley solamente si e ta na beneficio 
di e ciudadano. Y esaki ta e manera cu e cambio di ley di 
overbruggingstoelage a bay tambe. 


Prome Minsiter a splica cu manera e ta awo, e 
overbruggingstoelage no ta na beneficio di e parlamentario. 
Ora un Parlamento cambia na fin di luna, lo no tin problema. Un 
ehempel di esaki cu Prome Minister a duna ta si un parlamentario 
baha dia 29 di october, e lo cobra su overbruggingstoelage dia 
1 di november. E ta 'sluit aan' na su salario. 


Si un Parlamentario baha dia 1 di october, e lo mester warda te 
dia 1 di november pa su overbruggingstoelage cuminsa core. 
Esaki ta un gab di un luna. Esaki, Prome Minister a splica, ta 
un omision den e ley. 


Pa cua motibo, na juli aña 2021, Gobierno a tuma e decision 
pa cambia e ley y elimina e omision. Overbruggingstoelage, 
ta un brug cu ta conecta un punto pa otro. E regla cu tawata 
tin, no ta un brug sino mas bien e ta tira e parlamentario den 
awa pa un luna sin entrada anto despues ta bin e brug pa un 
aña. “E no tawata un areglo cu e espirito di ley cu e ta stipula. 
E fecha a wordo hala mas padilanti pa e cuminsa core mesora 
cu nan sali for di Parlamento pa no tin gab”. 


Prome Minister a enfatisa cu ta solamente e fecha a hala. E 
suma ta keda mescos, esta 80% di e salario y e periodo tambe 


ta keda mescos, esta 12 luna. Kiermeen e ta cuminsa paga 
mas tempran, y e ta caba mas tempran tambe. 


Aruba a paga hopi Overbruggingstoelage den pasado. E 
mesun parlamentario cu a haci e pregunta, Marisol Lopez- 
Tromp a haya varios overbruggingstoelage. Y awo na juni a 
paga e parlamentarionan cu a sali, Marlon Sneek, Jennifer 
Arends, Robert Candelaria y Ricardo Croes. Nan a haya nan 
overbruggingstoelage mesora despues cu nan a baha. Y no a 
y no lo haya ni un cen extra pasobra overbruggingstoelage ta 
80% di nan salario pa un periodo di 12 luna. 


“Gabinete Wever-Croes ta un gobierno drechi cu ta traha den 
bienestar di comunidad. Y ora cu un parlamentario tin derecho 
riba algo, sea di oposicion of no, e mester haya loke e tin 
derecho riba dje. Esaki ta e espirito di e ley di overbruggings. 
Anticipando riba cambio di ley, no ta prome biaha esaki a pasa 
y lo no ta e ultimo biaha cu esaki lo pasa tampoco, semper cu 
e ta na bienestar di nos comunidad”, Prome Minister Evelyn 
Wever-Croes a duna di conoce. 

XIOMARA MADURO 


CINEASTA LOCAL JUAN FRANCISCO PARDO 
CELEBRANDO 30 ANA DEN MEDIA 


Tur cos a cuminsa ora cu Juan Francisco tabata tin 14 aña, el a 
haya un type machine for di su wela regaldo pa su cumpleaños. 
Su prome storia cu el a skirbi tabata Hubentud cu despues di 
25 aña el hacie den un serie di television bao di e nomber di 
Ciudad Oraño. Cu 17 aña Juan Francisco a skirbi un buki pa 
mucha 'E solo di e Caguetionan' cu a keda publica na 1997. Ta 
hopi ta e storianan y scriptnan di pelicula cu Juan Francisco tin 
skirbi cu ainda tin cu wordo ehecuta. 


Riba 5 di Febriuari di 1997 Juan Francisco a cuminsa traha na 
ATV canal 15 den e departamento di master control. Durante 
2 aña Juan Francisco a pasa pa diferente departamento y 
te hasta na dirigi e noticia. Di production control el a bay pa 
editing unda e tabata e editor di noticia. 


Na 1999 Juan Francisco a bay studia direccion cinematografica 
y realisacion audiovisual na Madrid, Spafia. Despues cu el 
gradua na Spaña el a bay studia diseño di media na Hulanda. 
Na banda skirbi, produci y dirigi pelicula, Juan Francisco tambe 
por haci e disefio y marketing di e pelicula. Ora cu el a finalisa 
su estudio na Hulanda el a regresa Aruba. 


Na Aruba Juan Francisco a dicidi di funda CINEARUBA pa por 
stimula un industria di cine local. 

Varios tabata e peliculanan cu el a skirbi, produci y dirigi cu 
a ricibi reconocemento internacional e.o. 10 Ave Maria, Awa 
Brak, Alto Vista y Abo So. Cu CINEARUBA Juan Francisco a 
realisa diferente proyectonan cu a beneficia e comunidad di 
Aruba y principalmente e hobennan. Proyectonan manera: Tribi 
Soña, Biba Cultura, Into Acting Youth Club, Shoot 2 Capture, 
Shortcutz Aruba, Rooftop Film Club, Ciudad Oraño, Youth 
Can, On Air Drama, Cinema Outdoor, Street Rap Musical, 
Summer Movie Nights, Kids Report, The 48 Hour Film Project 
Aruba, Playa Film Festival y un cantidad di tayernan di cine y 
television e.o. scriptwriting, produccion, lenguahe audiovisual, 
actuacion y direccion. 


Pa Juan Francisco, importante ta e traspaso di conocimento y 
yuda e hobennan desaroya nan talento. Ora e mes tabata 
hoben e no tabata tin un caminda cu e por a bay pa explora su 
talento. Pa e motibo ey e kier brinda na e hobennan e 
oportunidad ey, pa medio di provee un plataforma unda cu e 
hobennan por explora y desaroya nan talento. 


Juan Francisco Pardo ta spera di por sigui contribui na e 
desaroyo di Aruba su talentonan local. E tin 30 aña combinado 
media cu arte, cultura y social, conectando tur cos cu otro na 
beneficio di e desaroyo di comunidad di Aruba. 

GEOFFREY WEVER 


Horizon Europe Workshop: 


UN OPORTUNIDAD IMPORTANTE PA ARUBA 


D 


Recientemente expertonan local, 


e “business community” 
y organisacionnan no-gubernamental, a bin hunto na e 
“Horizon Europe Workshop”. E workshop a wordo organisa 
door di Union Europeo, Agencia Uruguaya di Cooperacion 
Internacional, Universidad di Aruba y Departamento di Asunto 
Economico, Commercio y Industria y cu a wordo lidera door di 
señor Humprey Vrolijk. 


Horizon Europe ta e programa financiero di Union Europeo 
pa “Research & Innovation” cu e obhetivo di fortifica e base 
cientifico y tecnologico y promove e nivel competitivo di e 
estado miembronan. E programa pa e periodo di 2021-2021 
tin un presupuesto di €95.5 milion pa e transcurso di e periodo 
aki. Minister Geoffrey Wever tabata presente na e “Horizon 
Europe Workshop” y a duna un discurso den cual a vocifera 
cu e programa di Horizon Europe ta brinda oportunidadnan 
interesante pa Aruba: mundo academico, negoshinan, 
organisacionnan gubernamental y no gubernamental, por bin 
na remarca pa fondonan pa financia projectonan di “Research 


& Innovation”. 


“Research & Innovation” ta clave pa desaroya maneho funda. 
P'esey ta importante pa e resultadonan di investigacion wordo 
uza ora formula decisionnan pa asina maneho y inversion tin 
impacto real. E sistemanan cu nos ta opera aden ta cambia 
rapidamente, pa esaki e aspecto innovativo den “Research 
& Innovation” ta esencial. Den e workshop informacion a 
wordo duna riba e diferente programanan pa investigacion y 
innovacion y tambe con Aruba por participa pa bin den remarca 
y aplica pa e fondonan aki. 


Minister Wever ta indica: “Como minister encarga cu e cartera 
di asunto economico y desaroyo sostenibel, mi ta kere 
firmemente den “Research & Innovation” pa asina yuda avansa 
un desaroyo economico mas duradero. Nos no por sigui hiba 
un desaroyo economico den un manera cu no ta sostenibel 
manera nos a bin ta haci e ultimo 30 añanan”. 


“E fondonan financiero di Aruba ta limita y ta importante pa 
explora y haci uzo di otro posibilidadnan di fondo. Esaki ta 


un tremendo oportunidad pa academia, comercio y NGO's”, 
segun Minister Wever. 


Ministerio di Asunto Economico, Comunicacion y Desaroyo 
Sostenibel, hunto cu Departamento di Asuntonan Econonico 
lo brinda informacion unda por tuma contacto cu representante 
di Horizon Europe di Aruba pa asina interesadonan di mundo 
academico, negoshinan, organisacionnan gubernamental y no 
gubernamental di Aruba por haya informacion di e rekisitonan 
necesario pa por bin na remarca pa e fondonan di e programa 
di Horizon Europe 2021-2027. 


Gabinete Wever - Croes]] E 

MINISTER ENDY CROES 


Enseñansa y Deporte 


ga pe mau a 
r L h. I y 
ao Kz E ` 


Diahuebs atardi Minister Endy Croes hunto cu colega Minister 
di Husticia y Asuntonan Social Rocco Tjon a haci bishita na 
Centro Famia Piedra Plat en conexion cu lanzamento di nan 
website y “billboard” nobo. E fundacion a wordo estableci 
na aña 2008 door di sr. Adriaan Berg 8 Dr. Maikel Kelly. E 
fundacion tin como meta pa sirbi e bario di Paradera / Piedra 
Plat y vecindario riba base comunitario, educativo y social. 


E mandatario a sigui bisa cu Fundacion Centro Famia Piedra 
Plat tin actualmente tres proyecto: 

d Oansa, cu ta un club pa mucha di edad di 3 te cu 13 aña. 
Tin un averahe di 50 mucha ta atende e club y 10 lider. Lesnan 
ta wordo duna riba diabierna. 

2. Cas di Musica, un scol di musica cu un averahe di 62 
alumno y 6 docente di musica. Lesnan ta di dialuna pa diasabra. 
Bi Centro di Education Creativo (CEC) te programa di mas 
grandi cu e fundacion ta ofrece pa muchanan y hobennan 
despues di scol. Un averahe di 60 alumno ta atende e CEC y 
tin un total di 6 docente, 4 ayudante y un coordinadora cu ta 
traha full time pe proyecto. 


Samenwerkende Fondsen y CEDE Aruba a bin ta duna sosten 
ne fundacion e ultimo cuater aña pa nan draai e proyecto 
di CEC exitosamente cu ta dunando bon resultado serca e 
hobennan na scol. 


Minister Endy Croes a gradici Fundacion Centro Famia Piedra 
Plat pe invitacion y bunita recepcion alabes ta gradici e ekipo di 
boluntarionan dynamico y profesional cu ta guia nos muchanan 
y hobennan. 

Minister Endy Croes: 
TA FELICITA SR. OCANDO 'CANDY' WERNET 


CU A CUMPLI 86 AÑA 


Diaranson atardi Minister Endy Croes a sorprende sr. Ocando 
‘Candy’ Wernet na su cas pa dune felicitacion riba su fecha 
natal y un reconocemento special. E mandatario a expresa cu 
e tin hopi aprecio pa sr. Candy su contribucion pa cu deporte. 
Sr. Wernet ta un gran futbolista, un tremendo medio campo a 
hunga pa e ekipo di Estrella. Candy su ekiponan faborito ta 
Brazil y Real Madrid. 


‘Mi ta hopi contento di por a pasa saluda sr. Candy Wernet', e 
mandatario a expresa. Tambe nos a gradici'e pa tur su aporte 
cu e la dedica na deporte en general primordialmente pe 
pasion cu e tin pa futbol. E mandatario a sigui bisa den historia 
mi guerido Papa defunto awe tambe a yega di ta presidente 
di e ekipo di Estrella cu ta e ekipo cu Candy Wernet tambe 
a hunga aden. Mester agrega cu sr. Wernet a hunga tambe 
den seleccionnan pa Antiyas. Tremedo deportista, tremendo 
persona. Minister Endy Croes ta gradici sr. Candy y famianan 
presente cu a habri porta di cas pa ricibi e, na e ocasion special 
aki. Masha pabien Candy y hopi aña mas di bida. 


K Dialuna 7 Februari 2022 


INVERSION Y 


OPORTUNIDAD 


MINISTER GLENBERT F. CROES 
Energia, Labor y Integracion 


28-01-2020 ta entrega un peticion di estadia, como personal 
domestico (huishoudelijk personeel) pa Lopez, cu ta wordo 
nenga dia 21-04-2020. Lopez ta apela dicho negacion y riba 
16-11-2020 e apelacion ta wordo declara nulo:'ongegrond 
verklaard’. 


Mientras tanto, di e relacion afectivo aki a nace un yiu: Jeremias 
Mariano Groeneveldt a nace 19-03-2021 (e 'yiu'). Despues di 
nacemento di e baby a cuminsa cu e proceso di establece 
paternidad: ‘vaststelling di vaderschap’ via DNA test, cu ta 
tuma su tempo, pa asina e tata por a oficialmente reconoce 
su yiu. 


Una vez cu e resultado a drenta di e DNA test, a bai over 
pa reconoce e yiu ('akte van erkenning’). E erkenning ta tuma 
lugar dia 05-07-2021. Despues di esaki nan a acudi na DPL 
pa solicita un notificatiebrief, caminda nan a wordo notifica cu 
mama cu tata mester tin gezamenlijk gezag pa bai over na 
duna e notificatiebrief. 


Mas o menos mesun temporada cu ta entrega e peticion pa 
gezamenlijk gezag na Corte, e tata ta wordo deteni door di 
GNC pasobra durante un control di trafico ta resulta cu e no 
tin status legal. Remarcabel ta cu na GNC mes nan ta manda 
e mama na un “abogado” cu supuestamente por yud'e saca e 
pareha for di GNC. 


Hopi discusion y bruhament'i tera tabatin e siman cu a pasa 
tocante un persona cu ta tata di un baby recien naci, cu Minister 
a otorga su VTA. 


Dia cu e caso di e solicitud pa gezamenlijk gezag ta wordo 
atendi, Lopez no ta haya permiso di GNC pa atende e 
behandeling na Corte. E mama ta aparece su so y ta splica e 
situacion na Corte. Y asina e ta logra pa nan atende e caso y 
ta obtene gezamenlijk gezag. 


Siguientemente e cronologia di con e proceso aki a cana. 


Sr. Ariel Lopez (e ‘tata’) ta un stranhero cu a drenta Aruba dia — f 
07-11-2019 cu objetivo di estadia turistico y ta mantene un Ea , - Aruba m ester 
relacion sentimental cu Sra. Rosaura Miguelina Groeneveldt > 7 > 
(e 'mama”), naci na Aruba dia 18-08-1995. — N di nos | TUR! 

Continuacion MINISTER GLENBERT CROES KIER HIBA DPL Y DIMAS RUMBO ERA NOBO.... 


Despues di pasa door di diferente procesonan aki cu exito, 
finalmente ta logra entrega e peticion pa un permiso di estadia 
a base di ‘bijzondere band met Aruba’ dia 12-12-2021 completo 
cu entre otro overlegging di 

(i) vaststelling vaderschap via DNA test, 

(ii) akte van erkenning, y 

(iii) verklaring van gezamenlijk gezag van het Gerecht in 
Eerste Anleg van Aruba. 


Pero prome cu esey, door cu GNC a detene Lopez caba, a drenta 
un veredicto di huez pasobra Lopez a entrega un voorlopige 
voorziening pa schors e werking di e decision di deportacion 
door cu e lo trece un ‘onevenredig nadeel’ pa Lopez caminda 
e huez ta cuminsa pa bisa cu e decision y consideracion di e 
huez den casonan asina ta di karakter provisional y temporal 
y cu e no ta bindend den un bodemprocedure y por lo tanto 
a considera e deportacion rechtmatig basa riba e hecho cu e 
tata a drenta Aruba desde november 2019 y a keda cu status 
ilegal na Aruba desde e temporada ey y e hecho cu Lopez ta 
den espera di decision di su peticion pa permiso no ta cambia 
esaki. 


Pero mester enfatisa cu e decisonnan den casonan asina, 
caminda ta trata decision riba un peticion pa un medida temporal 
y provisional, e decision di huez tambe ta uno provisional ya cu 
e decision por cambia den caso cu circumstancianan cambia, 
manera por ehempel e momento cu e permiso wordo otorga. 


MANEHO DI MINISTER RIBA ADMISION Y INTEGRACION 
Manera ta conoci y a wordo publica na diferente ocasion, 
incluyendo den e Programa di Gobernacion y e Startnotitie di 
nos ministerio, e maneho actual di admision y integracion ta 
enfoca riba tur esnan cu a scoge pa bin biba y traha na Aruba 
y di e forma ey forma parti integral di e comunidad y tambe di 
e desaroyo economico di pais Aruba. 

E maneho di gobierno actual no ta solamente un maneho 
dirigi riba admision so, sino tin tambe como meta pa promove 
integracion den un fase mas trempan posibel di e estadia 
di e persona riba nos isla. Cu otro palabra nos ta brinda e 
oportunidad y apoyo na e stranhero cu a demostra di kier biba 
y traha riba nos pais e oportunidad pa contribui na, y forma parti 
integral di, e desaroyo di nos comunidad. Obviamente esaki ta 
conta pa esnan cu kier haci di Aruba nan hogar, contribuyendo 
di e forma ey tambe na e obligacionnan cu ta bin cu un estadia 
legal. 


E maneho di admision y integracion di e gobierno actual ta un 
maneho enfoca riba un maneho controlabel y eficiente pero 
tambe humano, transparente y cumpliendo cu tratadonan 
internacional y derechonan humano. 


Un maneho integral y structura cu ademas ta wordo ehecuta di 
acuerdo cu e maneho vigente di labor, esta cu ta promove pa 
yena e funcionnan vacante existente riba mercado laboral cu 
trahadonan local prome. 


APLICACION MANEHO RIBA CASO ARIEL LOPEZ 


Na prome lugar mester enfatisa cu e maneho di admision y 
integracion di pais Aruba ta wordo determina door di Gobierno, 
specificamente door di e minister di Integracion. E ta cai 
bou e competencia di e minister concerni, di acuerdo cu su 
maneho, pa determina no solamente e maneho general pero 
tambe determina, tanto den casonan general y exepcional, 
ki ora pa otorga un permiso. Cu esaki de consideracion a 
reactiva e comision di conseho di admision y deportacion: 
Adviescommissie Toelating en Vitzetting (ATU). 


Conhuntamente cu colega minister di Husticia a bin 
cu instruccionnan di maneho conhunto (‘gezamenlijke 
beleidsinstructies') pa determina e maneho actual encuanto 
admision y deportacion, di acuerdo cu e vision di ambos 
minister. 


Manera e huez a enfatisa den su decision provisional/temporal 
durante e caso di Ariel Lopez, su decision 

(i) ta regarda un peticion pa un medida provisional y 
temporal, 

(ii) ta basa riba e dossier manera cu e aricibi y no por exclui 
cu ta carece di documentonan cu por a haci cu ela jega na un 
otro decision, y 

(iii) ta temporal ya cu ainda mester worde determina door 
di minister di integracion si e persona en cuestion ta bin na 
remarca pa un permiso di acuerdo cu su maneho. 


Ariel Lopez no a haci un peticion pa permiso di trabou, tabata 
a base di 'bijzondere band met Aruba' ya cu e ta conta cu su 
famia y un hogar aki na Aruba. Sr. Lopez a haci varios intento 
di legalisa su estadia na Aruba den pasado y den presente, y 
tabata durante e proceso aki cu ela wordo deteni door di GNC. 
No obstante mester remarca cu Sr. Lopez a 

(i) cana e proceso completo debidamente, 

(ii) a entrega su peticion na DIMAS pa un permiso, 

(iii) a cumpli cu tur e rekisitonan pa cu e peticion aki segun 
e maneho vigente, y 

(iv) ta bin na remarca pa un permiso di estadia di acuerdo cu 
e maneho existente di admision y integracion, pa cual motibo a 
bai over na honra su peticion. 


“Hopi politikeria baho y sushi opositornan y nan medio 
comprometi a hiba contra mi persona. Y apesar cu e ta un 
tarea dificil pa bay rescata y recobra e integridad di nos 
departamentonan, e gran culpabel ta keda e ex Ministernan 
di AVP cu a daña imagen di e departamentonan aki cu nan 
actonan coruptivo”, tabata expresion di Minister Glenbert 
Croes pero kende ta convenci di por hiba e departamento aki 
den un rumbo nobo di bon servicio, duna cara ora mester, duna 
respuesta riba peticion- y of negacionnan, y riba eficiencia. 
Basicamente departamentonan cu ta duna bon “customer 
care”. 

Flexibilisacion di Medidanan 


Pandemia Covid-19 entrante februari 4, 2022 


Ora di cera pa HORECA 1:00 AM y pa sector CASINO 2:00 AM 


®©] HORECA 


e Maximo 10 persona na mesa den 
restaurant, paden y pafo. 

e Bar y Rumshopnan maximo 10 mesa y 4 
persona na mesa, paden y pafo. 

e Ora di cera ta 1:00 a.m. y Casino 2:00 
a.m. 


d, TAPABOCA 


Uzo di tapaboca ta keda obligatorio, den 
tur establecimento, incluyendo gym y 
school. 


e CUERENTENA 
I 


e Es cu ta vacuna cu e “Serie Basico” no 
mester bay den cuarentena mas. Cu 
Serie Basico ta referi na ciudadano 
entre 12 cu 17 aña cu a ricibi 2 dosis di 
vacuna di Pfizer y pa ciudadanonan di 
18 aña of mas cu a ricibi 3 dosis di 
vacuna Pfizer. Pa esnan cu a vacuna cu 
Johnson € Johnson esaki nifica 2 
vacuna di J&J of tambe por 1 vacuna di 
J&J y 1 Pfizer. 

e Esnan cu tampoco mester bay den 
cuarentena ta esnan cu a caba di 
recupera di un infeccion cu COVID no 
mas cu 4 siman atras y tin un Recovery 
Letter" di esaki. 


e Banda completo por toka. 
e Ta permiti pista di baile y bailamento. 


DEPORTE 
Ge E 


e Un maximo di 300 publico paden y den 
aire liber maximo 500 publico por ta 
presente. 


e Tur medida di hygiene y distanciamento 
social ta keda na vigor y lo tin control di 
Taskforce. 


e Den caso di inclumplimento lo por para e 
actividad. 


TÍ GEBIEDSVERBOD 


A keda elimina. 


EE COMERCIO 


[° o 


e Comercio ta bek na 100% capacidad 
(cinema, tienda, supermercado, misa). 


e Entiero ta bek na 100% capacidad. 


ZN ESTABLECIMENTO 
NOCTURNO 


e Ta permiti un maximo di 300 persona 
paden y 500 pafo (si espacio ta 
permiti). 

e Banda completo por toka. 


e Ta permiti pista di baile y bailamento. 


EN GENERAL 


Pasaheronan cu ta biaha pa Aruba mester 

presenta un di e sigiente documentonan 

prome cu biaha: 

e Un PCR test negativo no mas bieu cu 3 
e prome cu biaha. 


e Un Antigen test negativo no mas bieu 
cu 1 dia prome cu biaha. 
f 


e Un certificado di vacuna cu ta inclui un 
boostershot, di cual e boostershot 
mester a wordo tuma por lo menos 7 dia 

E cu biaha. 


e Un PCR test positivo cu ta por lo menos 
10 dia bieu, pero no mas bieu cu 12 
siman. 


e Pasaheronan entre e edad di 12 y 17 
aña por presenta un certificado di 
vacuna cu ta prueba cu nan a ricibi 2 
prik (primary series). E ultimo prik 
mester a wordo tuma por lo menos 14 
dia prome cu biaha. 


Nota: 
Solamente residente di Aruba por opta pa 
hasi un PCR test na yegada di airport, en 
bes di presenta un test/vacuna prome cu 
biaha. 


o Get a 
DR 0) VERBOD / AGLOMERACIÓN 


A keda elimina. 


EJ BISHITA, FIESTA Y 


SS ENCUENTRO SOCIAL 


Bishita na cas, fiesta y encuentro social na 
cas of otro caminda ta permiti, cu un 
maximo di 300 persona paden y 500 
persona pafo. 


@ 
(A 


Mester sigui mantene y cumpli cu e reglanan di Distancia y Hygiena na tur momento. 


E LACON 

Departamento di Salud Publico: 


UPDATE 7 DI FEBRUARI 2022 


Segun resumen di awe 54 persona a recupera y un total di 
26 caso nobo di COVID-19 a keda registra di cual 3 ta no- 
residente. E cifranan aki ta representa un ‘Positivity rate’ bou 
di nos residentenan di 50%. 

E cantidad di casonan activo di COVID-19 pa awe ta 141 y 
cantidad di fayecidonan relaciona cu COVID-19 ta 195. Datos 
ta ilustra casonan nobo di COVID cu un averahe semanal di 


47 caso pa dia y un averahe di ‘Positivity rate’ semanal di 38% 
pa dia. 


Actualmente na Aruba tin 22 persona interna cu of debi na 
COVID di cual den ICU tin 3 persona y riba piso general tin 19. 
Na Colombia tin actualmente 7 persona den ICU y ninguno (0) 
riba piso general. 


7/2/2025 RESIDENTE NO-RESIDENTE 

Positivo 


Vacuna 


VACUNA 


Saluda La 


DEN TEMPODI rr YVACUNACION 


Bebe mas cu ta posibel! 


Awa ta yuda elimina e toxinanan y ta hidrata e organonan pa 
mantene nan sano. Sigura bo mes cu tur e integrantenan di bo 
famia bebe minimo seis glas di awa pa dia. Pa logra esaki, bo 
por inclui un glas di awa cu cada cuminda, incluyendo ora bo 
come cualkier “snack” nutritivo. Evita e consumo di bebidanan 
cu sucu, ya cu esakinan ta dañino pa bo salud y ta debilita bo 
organismo. Pa combati COVID-19 bo mester mantene bo salud 
y vacuna, ya cu ta comproba cu e vacuna tin un efectividad 
halto pa proteha bo y evita transmision. Ban uza tur e herment- 
nan cu nos tin pa caba cu e virus aki na nos isla! $ 


Ami 


Laba man 
frecuentemente 


Mantene 1.5M 
minimo di distancia 


Uza tapa boca 
paden di tur luga 


© 


VACUNA! 

NO KEDA WARDA PA OPORTUNIDADNAN YEGA NA BO. 
LANTA Y CREA E CAMINDA DI OPORTUNIDAD BO DILANTI Y 


LAGA ATRAS EFECTONAN POSITIVO PA OTRO SIGUI BO TRAS. 


Feliz Sınan! 


